
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARIO PETRO GRAŽULIO ELGESIO 

2014-05-07     Nr. 101-I-7
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, gavusi Nacionalinio pareigūnų profesinių sąjungų susivienijimo ir  Lietuvos Respublikos Seimo Laikinosios tyrimo komisijos dėl sutikimo suvaržyti Lietuvos Respublikos Seimo nario Petro Gražulio laisvę (toliau – Laikinoji tyrimo komisija) kreipimusis bei vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, vertino Petro Gražulio elgesio atitikimą Lietuvos Respublikos valstybės politikų elgesio kodekse įtvirtintiems principams.
Etikos ir procedūrų komisija nustatė:
2013 m. rugpjūčio 9 d. Nacionalinio pareigūnų profesinių sąjungų susivienijimo (toliau – NPPSS) laikinai einantis pirmininko pareigas Tomas Vaitkunskas kreipėsi dėl Seimo nario Petro Gražulio elgesio ir viešų pasisakymų 2013 m. liepos 27 d. vykusių eitynių „Už lygybę“ metu. 2013 m. spalio 8 d. į Komisiją kreipėsi Laikinosios tyrimo komisijos pirmininkas Mečislovas Zasčiurinskas, nes šiai komisijai atliekant tyrimą kilo abejonių, ar renginio „Baltic Pride 2013“ metu P. Gražulis savo elgesiu nepažeidė Valstybės politikų elgesio kodekse įtvirtintų principų.
2013 m. liepos 27 d. Vilniuje, Gedimino prospekte, vyko Lietuvos gėjų lygos suorganizuotos „Baltic Pride 2013“ eitynės „Už lygybę“. Prieš vykstant minėtam renginiui 2013 m. liepos 24 d. Seimo internetinėje svetainėje buvo paskelbtas pareiškimas „Seimo nario P. Gražulio pranešimas spaudai: kviečiame visus aktyviai priešintis ir protestuoti prieš antikonstitucines „Eitynes už lygybę”. 
2013 m. rugsėjo 17 d. į Seimą kreipėsi Lietuvos Respublikos generalinis prokuroras Darius Valys dėl iš​anks​ti​nio su​ti​ki​mo su​var​žy​ti Lie​tu​vos Res​pub​li​kos Sei​mo na​rio P. Gra​žu​lio as​mens lais​vę. Generalinis prokuroras informavo, kad Sei​mo na​riui P. Gra​žu​liui pa​gal Lie​tu​vos Res​pub​li​kos ad​mi​nist​ra​ci​nių tei​sės pa​žei​di​mų ko​dek​so 187 straips​nio 2 da​lį su​ra​šy​tas ir Vil​niaus mies​to apy​lin​kės teis​mui nag​ri​nė​ti pa​teik​tas ad​mi​nist​ra​ci​nių tei​sės pa​žei​di​mų pro​to​ko​las, ku​ria​me nu​ro​dy​ta, kad P. Gra​žu​lis šių me​tų lie​pos 27 d. apie 12.45 val. Vil​niu​je, Ge​di​mi​no pr., ne​vyk​dė tei​sė​tų 
po​li​ci​jos pa​rei​gū​nų rei​ka​la​vi​mų su​sto​ti, nei​ti į ren​gi​nį „Bal​tic pri​de 2013“, ne​per​ženg​ti spe​cia​lio​sios po​li​ci​jos juos​tos „Stop! Po​li​ci​ja!“ ir ak​ty​viais veiks​mais, nau​do​da​mas jė​gą, stum​da​mas po​li​ci​jos pa​rei​gū​nus ban​dė pra​si​verž​ti į ren​gi​nį ir su​lai​ky​mo me​tu ban​dė iš​trūk​ti. 

 2013 d. rugsėjo 17 d. posėdyje išklausęs  generalinio prokuroro pranešimą, Seimas  nusprendė sudaryti Seimo laikinąją tyrimo komisiją dėl sutikimo suvaržyti Lietuvos Respublikos Seimo nario Petro Gražulio laisvę (2013 m. rugsėjo 17 d. Seimo nutarimas Nr. XII-516). Laikinoji tyrimo komisija, vykdydama Seimo pavedimą, atliko tyrimą ir jo metu išanalizavo Generalinės prokuratūros rašte nurodytus faktus, Generalinės prokuratūros, Vilniaus apskrities vyriausiojo policijos komisariato atstovų Laikinosios tyrimo komisijos posėdžiuose pateiktą informaciją, Seimo nario P. Gražulio paaiškinimus ir atsakymus į šios komisijos narių klausimus bei peržiūrėjo Vilniaus apskrities vyriausiojo policijos komisariato pateiktą vaizdinę medžiagą. 
2013 m. rugsėjo 24 d. posėdyje Laikinoji tyrimo komisija išklausė Seimo nario P. Gražulio paaiškinimus ir atsakymus į Komisijos narių klausimus. Seimo narys P. Gražulis pateikė tokius paaiškinimus:  „2013 m. liepos  27 d. jis kartu su bendraminčiais susirinko prie Katedros išsakyti kitą nuomonę dėl Gėjų lygos organizuojamų eitynių; susibūrimo idėja buvo „dezinfekuoti“ Gedimino prospektą, Kudirkos bei Lukiškių aikštes eitynėms pasibaigus; nusprendę eiti atsigerti kavos, jis ir kartu su juo buvę asmenys patraukė Gedimino prospektu ten, kur ėjo visi kiti asmenys, tačiau priešais atsirado būrys policijos pareigūnų ir nepraleido toliau eiti; paklausęs, kokiu pagrindu jis ir su juo kartu einantys asmenys nepraleidžiami, atsakymo negavo; du ar tris kartus policijos pareigūnai jį pastūmė; negavęs atsakymo, dėl kokių priežasčių jis nepraleidžiamas, pabandė praeiti, tačiau buvo iš karto sulaikytas ir, paguldžius jį ant žemės, surakintas antrankiais; jis buvo nuvežtas į Vilniaus m. 3-ąjį policijos komisariatą, kur jam buvo surašytas administracinio teisės pažeidimo protokolas, po to jis buvo paleistas ir grįžo į renginį.“

Laikinosios tyrimo komisijos 2013 m. spalio 2 d. pažymoje pateikta informacija, kad P. Gražuliui buvo duotas nurodymas neiti per „Stop policija“ juostą, tačiau jis šio nurodymo nevykdė ir aktyviais veiksmais veržėsi pro policijos pareigūnus. Minėtoje pažymoje nurodyta, kad 2013 m. liepos 30 d. P. Gražuliui pagal Lietuvos Respublikos administracinių teisės pažeidimų kodekso 187 straipsnio 2 dalį buvo surašytas administracinio teisės pažeidimo protokolas.
Laikinoji tyrimo komisija 2013 m. spalio 2 d. posėdyje priėmė sprendimą siūlyti Seimui duoti sutikimą suvaržyti Seimo nario P. Gražulio laisvę. 2013 m. spalio 8 d. posėdyje Seimas nepritarė Laikinosios tyrimo komisijos teikiamam Seimo rezoliucijos projektui (užsiregistravo 102 Seimo nariai, balsavo už - 59, prieš - 36, susilaikė - 5).
NPPSS laikinai einančio pirmininko pareigas T. Vaitkunsko nuomone, „P. Gražulis ne tik skatino ateiti priešintis taikiai eisenai ir kurstė neapykantą žmonių, palaikančių žmogaus teises Lietuvoje, atžvilgiu, bet ir skatino neapykantą tam tikros asmenų grupės atžvilgiu dėl jų pažiūrų“.
Minėtame rašte teigiama, kad visais Petro Gražulio veiksmais buvo siekiama sumenkinti pareigūnų autoritetą, pabrėžti jų kompetencijos stoką, skatinti visuomenėje nepaklusimą teisėtiems pareigūnų nurodymams, todėl NPPSS laiko juos neetiškais ir neatitinkančiais pripažįstamų dorovės ir moralės normų.
Seimo narys P. Gražulis Komisijai rašytinių paaiškinimų nepateikė. 

Lietuvos Respublikos valstybės politikų elgesio kodekso 4 straipsnyje apibrėžiami principai, kuriais politikas privalo vadovautis viešajame gyvenime. Tai pagarbos žmogui ir valstybei principas, įpareigojantis politiką laikytis žmogaus teisių ir laisvių ir jas užtikrinti, vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis; teisingumo principas, įpareigojantis vienodai tarnauti visiems žmonėms nepaisant jų tautybės, rasės, lyties, kalbos, kilmės, socialinės padėties, išsilavinimo, religinių įsitikinimų, politinių pažiūrų, amžiaus ar kitų skirtumų; padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų jo ar institucijos, kurioje jis eina pareigas, reputacijai ir autoritetui; pavyzdingumo principas, įpareigojantis deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Atsižvelgiant į aukščiau išdėstytą informaciją, svarstytina, ar Seimo nario siekis dalyvauti renginyje ir pareikšti nuomonę, nesutampančią su renginio organizatorių nuomone, turėtų būti vertinamas kaip pažeidžiantis Valstybės politikų elgesio kodekse nustatytus reikalavimus. Be to, įvertinus įvykio aplinkybes, yra pagrindo manyti, kad policijos pareigūnų elgesys Seimo nario P. Gražulio atžvilgiu neatitiko Lietuvos Respublikos Konstitucijos 62 straipsnyje įtvirtinto Seimo nario asmens neliečiamybės principo. 
Etikos ir procedūrų komisija nusprendė:
Vadovaujantis Valstybės politikų elgesio kodekso 9 straipsnio 1 dalies 1 punkto nuostata, konstatuoti, kad Seimo narys Petras Gražulis nepažeidė Valstybės politikų elgesio kodekse nustatytų valstybės politiko elgesio principų.

Balsavimo rezultatai: už – 8, prieš - 0, susilaikė – 3.

Komisijos pirmininkas                                                                           Valentinas Stundys

